‘એવો પ્રશ્ન તો લગ્ન કરનાર દરેકને વહેલોમોડો થાય છે, પણ લગ્ન કર્યા પછી જ થાય છે એટલે એ વાત જવા દઈએ. લોકો લગ્ન કરે એ સામે વાંધો નથી. લગ્નમાં જમવા જવા સામે તો બિલકુલ વાંધો નથી. લગ્ન કરો, ખુશીથી લગ્ન કરો. જમવાનાં નોતરાં આપો, ખુશીથી આપો, પણ આવા કાળા ઉનાળે લગ્ન ન રાખો – આટલી અમથી વાત લોકો કેમ સમજતા નથી?’ આટલું કહી મિત્રે તે દિવસની લગ્નકથાની વ્યથા (લગ્નની કથા કોઈકની, વ્યથા મિત્રની) કહી સંભળાવી. પોતાનું રહેવાનું વાસણામાં – નિકટના સ્નેહીને ત્યાં લગ્ન ચાંદલોડિયામાં; ગયા; ગરમી કહે મારું કામ – સ્કૂટર પર ગયેલા – સવારના વહેલા ગયેલા એટલે ટોપી લઈ જવાનું યાદ નહોતું આવ્યું. લગ્ન અને જમણવાર પત્યા પછી ભરબપોરે પાછા ફર્યા – સ્કૂટરના દરેક પૈડે અકળાતા રહ્યા – મારું ઘર રસ્તામાં આવ્યું. પોતાનું ઘર તો હજી કેટલું દૂર! મારે ત્યાં આશ્રય લીધો – ઊંઘ્યા-આઇસક્રીમ ખાઈ સાંજે ઘરે ગયા.